**Informatīvais ziņojums par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai**

**Ievads**

Noziedzības novēršanas padomes (turpmāk – NNP) 2016. gada 14. oktobra sēdē tika nolemts konceptuāli atbalstīt Tieslietu ministrijas turpmāko plānoto rīcību, lai izveidotu mehānismu konfiscēto noziedzīgi iegūto līdzekļu izmantošanai, izveidojot Konfiskācijas fondu. Papildus arī Valsts sekretāru 2016. gada 25. augusta sanāksmē (prot. Nr. 33 30. §) tika nolemts Tieslietu ministrijai uzdot turpināt darbu pie informatīvā ziņojuma izstrādes par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai.

Ar Ministru kabineta 2014. gada 5. jūnija rīkojumu Nr. 276 ir apstiprināts Organizētās noziedzības novēršanas un apkarošanas plāns 2014.-2016. gadam (turpmāk – Plāns). Plāna 1. sadaļā norādīts, ka organizētā noziedzība ir viens no smagākajiem noziedzības veidiem, kas rada vislielāko apdraudējumu un ir tiešs drauds valsts drošībai un valsts tālākai ekonomikas attīstībai. Vienlaikus Plāna 1. sadaļā secināts, ka Latvijā joprojām vērojama ekonomiskās krīzes ietekme un tās rezultātā lēna iekšzemes kopprodukta izaugsmes atjaunošanās, mazumtirdzniecības kritums, celtniecības apjomu samazinājums, rūpniecības lejupslīde, kā arī augstais bezdarba līmenis, kopumā radot labvēlīgu pamatu ēnu ekonomikas attīstībai, ko savukārt veicina zemais iedzīvotāju ienākumu līmenis, sabiedrības noslāņošanās, sabiedrības vidusslāņa samazināšanās, kā arī darba tirgus problēmas. Minētie faktori palielina pieprasījumu pēc kontrabandas akcīzes precēm (degvielas, cigaretēm, alkohola u.c.), kas maksā lētāk nekā oficiālajās tirdzniecības vietās, radot noziedzīgo grupu aktivitāšu pieaugumu ekonomisko noziegumu jomā, kas saistīta ar akcīzes preču kontrabandu uz attīstītajām Eiropas valstīm.

Ēnu ekonomikas paplašināšanās ir saistīta arī ar organizēto grupu noziedzīgo darbību, kuru sekmēšanai un īstenošanai kā viens no līdzekļiem tiek izmantota korupcija. Pēdējos gados nemainīgi viena no Korupcijas novēršanas un apkarošanas biroja darbības prioritātēm ir ēnu ekonomikas apkarošana, identificējot amatpersonas, kas sekmē ēnu ekonomikas segmentā darbojošos organizētās noziedzības grupu darbību. Ēnu ekonomikas pakāpi ietekmē negodprātīgu amatpersonu savtīga rīcība un gatavība ļaunprātīgi izmantot dienesta stāvokli, kā arī pievienotās vērtības nodokļu likmes apmēri un sabiedrības tolerance pret korupciju un nodokļu nemaksāšanu.

Ņemot vērā ēnu ekonomikas ietekmi uz valsts kopējo attīstību, valsts līmenī ir izstrādāti politikas dokumenti ēnu ekonomikas ierobežošanai, tai skaitā Valsts iestāžu darba plāns ēnu ekonomikas ierobežošanai 2016.–2020. gadam.

Visā pasaulē notiek cīņa pret noziedzīgi iegūtu līdzekļu apriti. Apvienoto Nāciju Organizācijas, Eiropas Padomes un Eiropas Savienības (turpmāk – ES) ietvaros ir izstrādāti vairāki instrumenti, kas ļauj konfiscēt noziedzīgi iegūtos līdzekļus un aicina valstis šos konfiscētos līdzekļus novirzīt sociāliem mērķiem.

2014. gada 19. maijā spēkā stājās Eiropas Parlamenta un Padomes 2014. gada 3. aprīļa Direktīva 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā (turpmāk – direktīva), kuras 10. panta 3. punkts nosaka, ka dalībvalstis izskata iespēju īstenot pasākumus, kas ļautu konfiscēto īpašumu izmantot publiskām interesēm vai sociāliem mērķiem. Direktīvas preambulas 35. apsvērumā norādīts, ka dalībvalstīm būtu jāizskata iespēja īstenot pasākumus, kas ļautu konfiscēto īpašumu izmantot publiskām interesēm vai sociāliem mērķiem. Šādi pasākumi *inter alia* var ietvert īpašuma iezīmēšanu tiesībaizsardzības un noziegumu prevencijas projektiem, kā arī citiem projektiem, kas ir sabiedrības interesēs un sociāli noderīgi. Minētais pienākums izskatīt iespēju īstenot pasākumus uzliek dalībvalstīm procesuālu pienākumu, piemēram, veikt juridisko analīzi vai apspriest pasākumu ieviešanas priekšrocības un trūkumus. Rīkojoties ar iesaldētu īpašumu un īstenojot pasākumus saistībā ar konfiscēto īpašumu, dalībvalstīm būtu atbilstoši jārīkojas, lai nepieļautu personu noziedzīgu vai nelikumīgu iefiltrēšanos.

Vienlaikus Eiropas Padomes ekspertu komitejas nelikumīgi iegūtu līdzekļu legalizēšanas novēršanas pasākumu un terorisma finansēšanas novērtējumam (turpmāk - *Moneyval* Komiteja) 2012. gada 5. jūlija novērtējuma ziņojumā par Latviju norādīts, ka Latvijas normatīvie akti neparedz iespēju nodibināt līdzekļu atguves fondu, kurā visi vai daļa konfiscēto līdzekļu tiktu ieskaitīti un izmantoti tiesībaizsardzības iestādēm, veselības aprūpei, izglītībai vai citiem atbilstošiem mērķiem. Tādējādi ir izteikta rekomendācija, ka Latvijai ir jāapsver iespēja izveidot līdzekļu atguves fondu, kurā viss konfiscētais īpašums vai tā daļa tiktu noguldīta un izmantota tiesību aizsardzības, veselības aprūpes, izglītības vai citiem atbilstošiem mērķiem (38. rekomendācija).[[1]](#footnote-1)

Konfiscēto līdzekļu atkārtota izmantošana sociāliem mērķiem veicina pozitīvu attieksmi pret stratēģijām, kas vērstas uz organizētās noziedzības apkarošanu, jo līdzekļu konfiskācija vairs netiek uzskatīta vienīgi par kriminālās organizācijas resursu ierobežošanas veidu, bet ir divkārt noderīga – tā gan palīdz novērst organizēto noziedzību, gan sekmē ekonomisko un sociālo attīstību.

2005. gada 27. aprīlī tika izdots G8 Lionas/Romas grupas Krimināltiesību jautājumu apakšgrupas pētījums iesaldēto līdzekļu administrēšanai, kurš paredz rekomendāciju dalībvalstīm ieviest mehānismu iesaldēto līdzekļu administrēšanai un apsvērt iespēju izveidot līdzekļu konfiskācijas/atguves fondus.

1988. gada 20. decembra ANO Konvencijas pret narkotisko un psihotropo vielu nelegālu apriti apgrozījumu komentāru[[2]](#footnote-2) (turpmāk – komentārs) 5.37. punktā norādīts, ka konfiscētais īpašums ir jāsadala atbilstoši šīs valsts nacionālajiem tiesību aktiem un procedūrām. Konfiscējamo īpašumu var pārvaldīt, piemēram, iekasējot ieņēmumus no konfiscētās mantas pārdošanas, ieskaitot naudas līdzekļus Valsts kasē vai citā valdības fondā, kā arī paredzot iespēju līdzekļus pārskaitīt, piemēram, nacionālajām tiesībaizsardzības iestādēm, kas nodarbojas ar narkotiku apkarošanu.

Komentāra 5.84. punktā norādīts, ka vairākās valstīs konfiskācijas procesa rezultātā iegūtie līdzekļi tiek izmantoti, lai papildinātu valsts vispārējos ienākumus. Ņemot vērā arvien pieaugošo gadījumu skaitu, ir jālemj vai nu par īpašuma saglabāšanu un tā ziedošanu kādam īpašam mērķim, vai arī par īpašuma pārdošanu un līdzekļu nodošanu, lai atbalstītu identificētas prioritātes. Viena no shēmām, ko būtu vērts apsvērt, ir īpaša fonda nodibināšana, kuru administrē pilnvaroto padome vai īpaši nozīmēta komiteja.

Komentāra 5.85. punktā minēts, ka dažās valstīs konfiskācijas procesa rezultātā iegūtie līdzekļi tiek ieguldīti, pilnībā vai daļēji, tiesībaizsardzības pasākumos nacionālā un starptautiskā līmenī. Nav šaubu, ka šāds fonds var veicināt esošo programmu efektivitāti un ļauj īstenot iniciatīvas, ko citādā veidā nebūtu iespējamas realizēt.

Eiropas Parlamenta Iekšējo politiku ģenerāldirektorāta Pilsoņu tiesību un konstitucionālo lietu politikas departamenta pētījumā[[3]](#footnote-3) secināts, ka nav vienotas definīcijas terminam "sociāli mērķi". Ir skaidra nepieciešamība apsvērt ieguvumus no kriminālām organizācijām konfiscēto līdzekļu izmantošanas sabiedrībai un īpaši sociāliem mērķiem.

Šobrīd nav pieejami pētījumi, statistikas dati, aprēķini par to, cik liels kaitējums sabiedrībai tiek nodarīts finansiāla rakstura noziegumu rezultātā (t.sk. kontrabanda, izvairīšanās no nodokļu nomaksas, noziedzīgi iegūtu līdzekļu legalizācija). Vienlaikus, saskaņā ar publiski pieejamiem Valsts ieņēmumu dienesta (turpmāk – VID) Finanšu policijas pārvaldes rezultātiem 2013. gadā uzsākto un saņemto kriminālprocesu ietvaros konstatēto valstij nodarīto zaudējumu apjoms sasniedza 41 455 506 *euro* apmērā, 2014. gadā – 44 633 007,27 *euro*, savukārt 2015. gada pirmajā pusgadā – 8 331 965,45 *euro*. Iepriekšminētais uzskatāmi liecina par ekonomiska rakstura noziedzīgu nodarījumu radīto kaitējumu sabiedrībai.

Ar Iekšlietu ministrijas 2014. gada 27. februāra rīkojumu Nr. 1-12/486 ir apstiprināta Iekšlietu ministrijas darbības stratēģija 2014.–2016. gadam, kur vienā no tās darbības virzieniem (Iekšlietu politikas īstenošana Valsts policijas darbības jomā) ietvertajā uzdevumā plānots izstrādāt priekšlikumus, izveidot un pakāpeniski attīstīt noziedzīgi iegūtu līdzekļu atguves dienestu (struktūrvienību) Valsts policijā, kas specializēsies šo līdzekļu izsekošanā un atgūšanā konkrēto kriminālprocesu ietvaros.

Jānorāda, ka ar Ministru kabineta 2016. gada 6. aprīļa rīkojumu Nr. 248 ir apstiprināta Valsts policijas attīstības koncepcija (turpmāk – Koncepcija). Koncepcijas 2.3. nodaļā norādīts, ka noziedzīgi iegūtu līdzekļu konfiskācija ir ļoti efektīvs tādu organizētās noziedzības un citu noziegumu apkarošanas veids, kuru mērķis ir prettiesiska labuma gūšana. Veicot konfiskāciju, tiek liegta iespēja izmantot noziedzīgi iegūtus līdzekļus citu noziedzīgu darbību finansēšanai, uzticības graušanai finanšu sistēmām un korupcijas izplatībai sabiedrībā. Konfiskācijai ir arī preventīva iedarbība, uzskatāmi demonstrējot, ka "noziegumi neatmaksājas".

Noziedzīgi iegūtu līdzekļu atrašana, izņemšana un konfiskācija ir tieši saistīta ar ēnu ekonomikas apkarošanu, jo ļauj identificēt tās personas, kuras veic noziedzīgas darbības ar mērķi gūt nelikumīgu peļņu neatkarīgi no noziedzīgās darbības veida. Šādas darbības ir slēptas un, ņemot vērā augsto latentuma pakāpi, daudzos gadījumos nemaz nav iespējams konstatēt pašu noziedzīgo darbību. Taču par šādu darbību esamību var spriest pēc aizdomīgas izcelsmes finansiāliem labumiem, kurus guvušas noziedzīgajā darbībā iesaistītās personas, jo tos nevar pilnībā paslēpt. Noziedzīgi iegūtā nauda vienmēr parādīsies banku kontu atlikumos, nekustamajā īpašumā, patēriņā vai citos aktīvos. Līdz ar to nepieciešams spēt pastiprināti un profesionāli analizēt tādas aktīvu iegūšanas un izmantošanas darbības, kuras norāda uz noziedzīgu darbību un līdz ar to var kalpot par šo noziedzīgi iegūto aktīvu konfiskācijas pamatu.

**1. Pašreizējā situācija Latvijā**

Saskaņā ar Kriminālprocesa likuma (turpmāk – KPL) 358. pantu noziedzīgi iegūtu mantu, ja tās turpmāka uzglabāšana kriminālprocesa mērķu sasniegšanai nav nepieciešama un ja tā nav jāatdod īpašniekam vai likumīgajam valdītājam, konfiscē, bet iegūtos finanšu līdzekļus ieskaita valsts budžetā. Ja noziedzīgi iegūta manta ir atsavināta, iznīcināta, noslēpta vai nomaskēta un to nav iespējams konfiscēt, konfiskācijai vai piedziņai var pakļaut citu mantu, arī finanšu līdzekļus, konfiscējamās mantas vērtībā. Ja apsūdzētajam nav mantas, ko varētu pakļaut šā panta otrajā daļā minētajai konfiskācijai, konfiscēt var: 1) mantu, ko apsūdzētā persona pēc noziedzīgā nodarījuma izdarīšanas bez atbilstošas atlīdzības ir atsavinājusi trešajai personai; 2) apsūdzētās personas laulātā mantu, ja vien vismaz gadu pirms noziedzīgā nodarījuma uzsākšanas nav noteikta laulāto mantas šķirtība; 3) citas personas mantu, ja ar šo personu apsūdzētajam ir kopīga (nedalīta) saimniecība.

KPL 358. panta ceturtajā daļā norādīts, ka valsts budžetā ieskaita: 1) līdzekļus, kas iegūti, normatīvajos aktos noteiktajā kārtībā realizējot konfiscēto mantu vai mantu, kuras piederība nav noskaidrota vai kuras īpašniekam nav likumīgu tiesību uz to, vai kuras īpašnieks vai likumīgais valdītājs ir atteicies no tās; 2) līdzekļus, ko persona ieguvusi no mantas realizācijas, zinot tās noziedzīgo izcelsmi; 3) noziedzīgi iegūtas mantas izmantošanas rezultātā gūtos augļus; 4) konfiscētos finanšu līdzekļus; 5) tāda mantiska vai cita rakstura labuma materiālo vērtību, ko pieņēmusi valsts amatpersona kā kukuli.

Visi KPL 358. pantā uzskaitītie līdzekļi, kas ieskaitāmi valsts budžetā, tiek ieskaitīti atbilstoši budžeta ieņēmumu klasifikācijas kodiem. Ministru kabineta 2005. gada 27. decembra noteikumos Nr. 1032 "Noteikumi par budžetu ieņēmumu klasifikāciju" paredzēti speciāli izdalīti budžeta ieņēmumu klasifikācijas kodi (12.1.6.1. un 12.1.6.9.), kuros atsevišķi tiek uzskaitīti ieņēmumi no konfiscētās noziedzīgi iegūtās mantas realizācijas (ar Ministru kabineta 2014. gada 10. novembra noteikumiem Nr. 695 "Grozījumi Ministru kabineta 2005. gada 27. decembra noteikumos Nr. 1032 "Noteikumi par budžetu ieņēmumu klasifikāciju"", kas stājās spēkā 2015. gada 1. janvārī, attiecīgie Ministru kabineta noteikumi papildināti ar budžeta ieņēmumu klasifikācijas kodiem - 12.1.6.0., 12.1.6.1., 12.1.6.2. un 12.1.6.9.). Līdz ar to visi konfiscētie noziedzīgi iegūtie līdzekļi tiek ieskaitīti kopējā valsts budžetā un izlietoti atbilstoši katru gadu apstiprinātajiem budžeta izdevumiem.

Diskusijas par iespējām Latvijā veidot īpašu Konfiskācijas fondu ir notikušas jau iepriekš. 2014. gada 20. februārī jautājums par iespēju veidot līdzekļu konfiskācijas fondu un tajā esošo līdzekļu tālāku izmantošanu tika izskatīts Finanšu sektora attīstības padomes sēdē, kur tika nolemts Konfiskācijas fondu kā speciālu institūciju Latvijā neveidot. Tomēr jautājums nav zaudējis savu aktualitāti un ir jāmeklē risinājumi, kā stiprināt tiesībsargājošo iestāžu kapacitāti un profesionalitāti, lai noziedzīgi iegūtos līdzekļus varētu pēc iespējas ātrāk atrast un konfiscēt un pēc iespējas veiksmīgāk varētu cīnīties pret finanšu noziegumiem un noziedzīgi iegūtas mantas, tai skaitā finanšu līdzekļu apriti.

**2. Ārvalstu prakse attiecībā uz konfiscēto līdzekļu un mantas sadali un izlietojumu**

Lai Latvijā varētu izveidot pēc iespējas efektīvāku un funkcionālāku Konfiskācijas fondu, ļoti būtiski ir izvērtēt, kāda ir citu valstu prakse attiecībā uz konfiscētiem līdzekļiem, mantas sadali un izlietojumu. Ievērojot minēto, Tieslietu ministrija ES dalībvalstu sadarbības tīklā *LEGICOOP* uzdeva dalībvalstīm jautājumus par to, kāda ir šajās valstīs noteiktā kārtība attiecībā uz konfiscēto līdzekļu un mantas sadali un izlietojumu, un vai tajās pastāv atsevišķi izveidots Konfiskācijas fonds.

Lielākajā daļā ES dalībvalstu nav izveidots īpašs Konfiskācijas fonds un konfiscēto mantu ieskaita valsts budžetā, nenovirzot to īpašiem mērķiem. Tomēr ir arī dalībvalstis, kurās šāds fonds ir izveidots, vai vismaz normatīvajā regulējumā ir paredzēts, ka konfiskācijas rezultātā iegūtie līdzekļi tiek novirzīti kādam konkrētam mērķim.

Palermo Universitātes veiktajā pētījumā (turpmāk – Palermo Universitātes pētījums)[[4]](#footnote-4) secināts, ka dalībvalstis veic visus pasākumus, lai no konfiscētajiem līdzekļiem segtu kompensācijas cietušajiem, šos līdzekļus uzrauga valsts iestādes un tie tiek ieskaitīti valsts budžetā. Tas rada absolūti nepareizu priekšstatu par noziedzīgi iegūtu līdzekļu konfiskācijas pamatu.

Konfiscētās mantas izmantošana sociālām vajadzībām var izpausties kā rehabilitācijas klīniku izveidošana, cilvēku tirdzniecībā cietušajiem iestāžu un programmu izveidošana un atbalstīšana, kā arī nekustamo īpašumu izmantošana īpašiem sociāliem projektiem. Turklāt konfiscēto līdzekļu izmantošana sociālām vajadzībām iekļauj arī dažādu iniciatīvu finansēšanu nolūkā stiprināt tiesu sistēmu un vairot sabiedrības uzticību tai, vienlaikus veicinot sabiedrības informēšanu par smagu noziegumu un organizētās noziedzības apkarošanu, kā arī iedrošināt sabiedrību iesaistīties šajā procesā.

Īpaša problēma attiecībā uz noziedzīgi iegūta īpašuma izmantošanu sociālām vajadzībām atsevišķās valstīs ir līdzekļu saņēmēju identificēšana (Bulgārijā un Igaunijā). Vēl viens faktors ir iesaistīto institūciju sniegtās informācijas kvalitāte attiecībā uz potenciālajiem līdzekļu saņēmējiem. Atbilstoša mantas un tās stāvokļa apraksta un fotogrāfiju trūkums vai informācija par konfiskācijas laiku sarežģī saņēmējam iespējas pieņemt atbilstošu lēmumu attiecībā uz pieejamo līdzekļu pieejamību (Ungārijā).

Kā secināts Palermo Universitātes pētījumā, tas norāda uz specializētas centralizētās iestādes, kā arī centralizētas datubāzes trūkumu, kas sarežģī pieeju informācijai potenciālajiem līdzekļu saņēmējiem. Lai gan specializētas centrālās iestādes izveidošana, kas pārvalda līdzekļu izmantošanu, ir viena no vislabākajām praksēm, tomēr tas nav vienīgais risinājums. Piemēram, Igaunijā un Rumānijā ir citi modeļi. Igaunijas Nodokļu un nodevu pārvalde un Rumānijas Publisko finanšu ģenerāldirektorāts uztur publiski pieejamus sarakstus internetā par pieejamo mantu, kas izmantojama sociālajām vajadzībām, un attiecīgie saņēmēji var iesniegt pieteikumus.

Rumānijas un Igaunijas pieeja Palermo Universitātes pētījumā ir izcelta kā labākā prakse, tomēr tā nav proaktīva pieeja un gulstas uz līdzekļu saņēmējiem. Iestādei, kura nav specializēta, būs grūti identificēt potenciālos līdzekļu saņēmējus. Tādējādi ir nepieciešams apvienot abas pieejas. Līdz ar to ir skaidrs, ka tikai specializēta institūcija var rīkoties gan proaktīvi, gan arī reaģējoši.

ES dalībvalstīs pamatā ir divi virzieni konfiscētās mantas izmantošanai sociāliem mērķiem. Pirmkārt, konfiscētais īpašums tiek nodots valstij vai pašvaldībai realizēšanai. Otrkārt, līdzekļu saņēmējs ir valsts vai pašvaldība. Parasti tas attiecas uz nekustamajiem īpašumiem un transportlīdzekļiem. Šis variants bieži vien tiek kritizēts, jo nenodrošina tiešu labumu sabiedrībai. Tāpat nesenā Itālijas pieredze liecina, ka mafijai konfiscētā nekustamā īpašuma pārdošana ir sarežģīts process. Līdzīgas problēmas pastāv arī citās dalībvalstīs (Bulgārijā, Dānijā, Portugālē un Francijā). Šāds īpašums ir pārmērīgi dārgs. Tas rada riskus, ka īpašums tiks atkal tālāk pārdots personām vai uzņēmumiem, kuri saistīti ar noziedzīgiem nodarījumiem.

Vienlaikus tieša konfiscētā īpašuma izmantošana sociālām vajadzībām ietver vairākus pozitīvus aspektus. Pirmkārt, līdzekļi, kas ir atņemti sabiedrībai, tiek atdoti tai atklātā veidā. Otrkārt, tieša konfiscētā īpašuma atkārtota izmantošana, īpaši sociālām vajadzībām, ir īpaši spēcīgs līdzeklis, lai veicinātu sabiedrības uzticēšanos tiesu sistēmai.

Šī pieeja var labāk nodrošināt plašākas sabiedrības, kas cietusi no noziedzīgiem nodarījumiem, vajadzības, nekā "*cashback*" programmas.

Atsevišķās valstīs konfiscētais īpašums tiek iznomāts kā pagaidu pasākums konfiscētas noziedzīgi iegūtas mantas izmantošanai. Piemēram, Beļģijā šis pasākums tiek izmantots attiecībā uz tādiem nekustamajiem īpašumiem, kuriem ir nesamērīga tirgus cena. Šādā gadījumā īpaša institūcija (*Patrimonial Services*) var izlemt īpašumu iznomāt publiskā procesā – par augstāko piedāvāto cenu.

Palermo Universitātes pētījumā secināts, ka noma ir labs variants gadījumos, kad pārdošana nav iespējama vai īpašuma pārdošana būs ar zaudējumiem, vai īpašums nevar tikt noteikti piešķirts saņēmējam. Tā ir alternatīva īpašuma izmantošanai sociālām vajadzībām, jo valsts saglabā īpašumtiesības uz īpašumu. Uz to, ka īpašumiem ir nesamērīgi augstas cenas, kas apgrūtina to pārdošanu, ir norādījušas vairākas dalībvalstis (Grieķija, Bulgārija).

Palermo Universitātes pētījumā kā viena no rekomendācijām tiek norādīts, ka konfiscēto līdzekļu izmantošanā sociālajām vajadzībām pēc iespējas vairāk ir jāiesaista sabiedrība. Tas saistīts ar to, ka valsts iestādēm dažkārt ir grūti identificēt potenciālos līdzekļu saņēmējus.

**3. Mehānismi konfiscēto noziedzīgi iegūto līdzekļu izlietojumam**

**atsevišķās ES dalībvalstīs**

**Spānija**

2003. gada 29. maijā tika pieņemts likums Nr. 17/2003 par konfiscētā īpašuma fondu (*Fondo de bienes decomisados por trafico ilicito de drogas y otrs delitos relacionados*), kurš administrē konfiscēto īpašumu, noziedzīgi iegūtos līdzekļus un nozieguma rīkus, kas konfiscēti ar spēkā stājušos tiesas spriedumu narkotiku lietās un ar to saistītajos noziegumos. Fonda mērķis ir attīstīt vairākus procesus, tajā skaitā narkotiku lietu un ar to saistīto noziegumu novēršanu, izmeklēšanu, kriminālvajāšanu un sodīšanu un citus līdzīgus pasākumus. Tāpat fonda mērķis ir saistīts ar preventīvo darbu, lai atturētu personas no narkotisko vielu lietošanas, kā arī tas sniedz palīdzību sociālās un darba integrācijas jautājumos no narkotikām atkarīgajiem. Arī starptautiskās sadarbības uzlabošana un veicināšana ir viena no fonda darbības jomām.

Saskaņā ar šā likuma 3. pantu fonds var tikt izmantots Nacionālā plāna narkotiku apkarošanai īstenošanai, vai arī to var izmantot autonomās kopienas, cita starpā šādiem mērķiem:

- reģionālo plānu attiecībā uz narkotikām izstrādei un īstenošanai;

- vietējo tiesībaizsardzības iestāžu attīstīšanai un aprīkošanai ar narkotikām saistīto noziegumu prevencijai, izmeklēšanai un novēršanai;

- tiesībaizsardzības iestādēm narkotiku tirdzniecības apkarošanai, muitas un nodokļu iestādēm;

- specializētajai prokuratūrai nelikumīgas narkotiku tirdzniecības apkarošanai un novēršanai;

- nevalstiskajām organizācijām un citām bezpeļņas organizācijām, kuras īsteno programmas attiecībā uz narkomāniem.

Vienlaikus nav noteikts, cik procentuāli katram mērķim līdzekļi tiek iedalīti. Tomēr konfiscētie līdzekļi tiek izmantoti konkrētiem mērķiem tikai tad, ja tie ir iegūti narkotiku tirdzniecības rezultātā. Citu noziegumu rezultātā konfiscētie līdzekļi vispirms tiek izmantoti kaitējuma kompensāciju cietušajiem izmaksai, bet atlikušie tiek ieskaitīti valsts budžetā.

**Lielbritānija**

Lielbritānijāir Konsolidētais fonds. Visi līdzekļi, kas izņemti noziedzniekiem, tiek ieskaitīti šajā fondā. Konsolidēto fondu administrē Valsts kase (*Her Majesty’s Treasury*). Tā kā Iekšlietu ministrija (*Home Office*) ir atbildīga par līdzekļu atguvi, tai ir vienošanās ar Valsts kasi, ka visi ienākumi līdz 300 miljoniem mārciņu tiks pārskaitīti Iekšlietu ministrijai. Tas tiek darīts, lai Iekšlietu ministrija varētu administrēt izveidoto Līdzekļu atgūšanas stimulēšanas sistēmu (*Asset Recovery Incentivisation Scheme*) "ARIS" (turpmāk – ARIS), kas ir izveidota saskaņā ar vienošanos ar Valsts kasi un citiem valdības departamentiem. ARIS nedarbojas, pamatojoties uz normatīvajiem aktiem. No ARIS Iekšlietu ministrija patur 50% no visiem atgūtajiem noziedzīgi iegūtajiem līdzekļiem. Iekšlietu ministrija sadala daļu no tās galvenajiem izdevumiem un arī finansē dažādas programmas. Pārējie 50% tiek novirzīti tiesībaizsardzības iestādēm, lai palīdzētu tām atgūt noziedzīgi iegūtos līdzekļus, samazināt noziedzību un tādējādi samazināt to kaitējumu, ko sabiedrībai nodara organizētā noziedzība.

Lielbritānijā ir trīs līdzekļu atguves avoti: naudas konfiskācijas rīkojumi (*Cash Forfeiture orders*), civilie konfiskācijas rīkojumi (*Civil Recovery orders*) un nodokļu rīkojumi (*Taxation orders*), ko ar banku starpniecību pārskaita tiesībaizsardzības iestādes tieši uz Iekšlietu ministriju (*Home Office*). Konfiskācijas rīkojumi tiek nodoti Viņas Majestātes Tiesu dienestam (*Her Majesty’s Courts Service)* un tad nodoti Iekšlietu ministrijai. Reizi ceturksnī Iekšlietu ministrija veic pārskaitījumu tiesībaizsardzības iestādēm saskaņā ar ARIS, ņemot vērā ieņēmumus iepriekšējā ceturksnī. Nav pieejamu datu par izmaksām attiecībā uz Konsolidētā fonda un ARIS administrēšanu.

ARIS ir noteikti kritēriji attiecībā uz konfiscēto līdzekļu izlietojumu un to sadalījumu. ARIS konfiscēto līdzekļu izlietošanai paredz šādus kritērijus:

1. līdzekļus nedrīkst izmantot mērķiem, kas ir ārpus iestāžu tiešās darbības, piemēram, telpu remontu veikšanai;
2. iestādei piešķirtās naudas apjoms no kopējā konfiscētā apjoma ir atkarīgs no konfiskācijas veida. Piemēram, no konfiscētās skaidrās naudas izmeklēšanas laikā visas iestādes saņem 50%, savukārt, ja konfiskācija ir ar tiesas spriedumu, tad izmeklēšanas iestāde saņem 18,75%, prokuratūra 18,75%, konfiskācijas lēmuma realizētājs saņem 12,5%, bet civilās konfiskācijas lietās, kur iestāde pati veic gan izmeklētāja, gan konfiskācijas lēmuma realizētāja funkcijas – 50%.

Galvenie tiesību akti ir 1980. gada Tiesnešu likuma (*Magistrates’ Act*) 139. pants, 2003. gada Tiesu likuma (*the Court Act*) 38. pants un 2002. gada Noziedzīgi iegūtu līdzekļu likuma (*Proceeds of Crime Act*) 300. pants.

Konfiscēto līdzekļu izlietojuma modeļi Anglijā, Velsā un Skotijā ir atšķirīgi, bet tiem ir viens mērķis – stiprināt cīņu ar noziedzību un vairot sabiedrības uzticību tiesībaizsardzības iestādēm, kā arī palielināt iespēju noziedzīgi iegūtos līdzekļus izmantot sabiedrības labā. Skotijā līdz 2010. gadam konfiscēto līdzekļu izlietojumā tika realizētas shēmas, lai jauniešus atturētu no noziedzības ceļa. Tas tika darīts, veidojot futbola klubu, piedāvājot, organizējot un iesaistot jauniešus citās aktivitātēs. Pēc 2010. gada ir notikušas pozitīvas pārmaiņas, jo iepriekšējā modelī tika konstatēti būtiski trūkumi. Tagad ir noteiktas jaunas prioritātes un galvenais mērķis, kuram tiek novirzīti līdzekļi, kas iegūti konfiskācijas rezultātā, ir vērsts uz noziedzības mazināšanu tajos rajonos, kur tā ir visaugstākā, un tas tiek darīts, līdzekļus novirzot ne tikai sabiedrībai un preventīviem pasākumiem, bet arī tiesībsargājošo iestāžu vajadzībām, nosakot konkrētu līdzekļu izlietojuma mērķi.

**Portugāle**

Valsts labā konfiscētā īpašuma pārvaldību un sadali reglamentē 2011. gada 24. jūnija likums Nr. 45, kurš nosaka, ka konfiscēto īpašumu administrē speciāla institūcija – Līdzekļu pārvaldības iestāde (*Asset Recovery Office*). Likums paredz, ka konfiscētie līdzekļi tiek sadalīti sekojoši:

* 50% tiek novirzīti Tieslietu modernizēšanas fondam;
* 50% tiek novirzīti Finanšu un Tieslietu infrastruktūras pārvaldības institūtam.

**Austrija**

Speciāls konfiskācijas fonds nav izveidots, un visi konfiscētie līdzekļi tiek ieskaitīti valsts budžetā. Vienlaikus Austrijas Kriminālprocesa kodeksa 409b paragrāfs nosaka, ka 20% no visiem konfiscētajiem līdzekļiem tiek iedalīti Iekšlietu ministrijas budžetā.

**Ungārija**

Speciāls Konfiskācijas fonds nav izveidots, un visi konfiscētie līdzekļi saskaņā ar 1998. gada Kriminālprocesa kodeksu kļūst par valsts īpašumu. Taču tai pašā laikā pastāv juridiskas iespējas saskaņā ar 2000. gada Aktu XIII konfiscēto īpašumu izmantot sabiedrības interesēs, piemēram, apgādājot ar pārtiku un apģērbu trūcīgās personas, novirzot līdzekļus izglītībai un kultūrai, kā arī, nodrošinot pajumti tiem, kam tas nepieciešams, kā arī citiem sabiedriski derīgiem mērķiem.

**Bulgārija**

Līdzekļu iesaldēšana un konfiskācija, un, īpaši, to pārvaldīšana Bulgārijā pēdējā laikā ir ļoti attīstījusies. Bulgārijā ļoti plaši bija izplatīta organizētā noziedzība, kā rezultātā bija ārkārtīgi svarīgi radīt efektīvas stratēģijas, lai to apkarotu. Tādējādi konfiscēto līdzekļu izmantošana sociāliem mērķiem ir viens no jaunākajiem elementiem līdzekļu atguves sistēmā Bulgārijā, kas joprojām tiek attīstīts. Bulgārijā 2012. gadā stājās spēkā Noziedzīgi iegūto līdzekļu atguves likums (*Illegal Assets Forfeiture Act*), saskaņā ar kuru darbojas īpaša institūcija, kuras kompetencē ir atgūto līdzekļu pārvaldīšana. Kad konfiskācijas rīkojums stājas spēkā, Starpresoru padome atgūto līdzekļu pārvaldīšanai (*Interdepartmental Board for Forfeited Assets Management*) veic noteiktas darbības, lai uzglabātu un saglabātu atgūtos līdzekļus tā, lai izvairītos no to iznīcināšanas, vērtības samazināšanās. Konfiscētie noziedzīgi iegūtie līdzekļi ir efektīvi jāizmanto sabiedrības vajadzībām. Starpresoru pārvaldei ir piešķirtas tiesības attiecībā uz konfiscēto līdzekļu izmantošanu – tai ir tiesības ierosināt Ministru kabinetam vienu no diviem variantiem:

1) piešķirt tiesības noziedzīgi iegūtos līdzekļus pārvaldīt sabiedriskajām organizācijām vai vietējām pašvaldībām;

2) lemt par līdzekļu pārdošanu.

**Francija**

Francijā likums neparedz normas attiecībā uz konfiscēto līdzekļu mērķiem vai to sadali starp iesaistītajām centrālajām un reģionālajām iestādēm. Tomēr šāds mehānisms pastāv attiecībā uz līdzekļiem, kas saistīti ar narkotiku lietām. Ir izveidots Fonds, kurā tiek ieskaitīti ieņēmumi, kas iegūti no narkotiku tirdzniecības. Daļa no šajā fondā esošajiem līdzekļiem tiek piešķirti valsts dienestiem, kas iesaistīti cīņā pret narkotiku tirdzniecību.

**Itālija**

Itālijā ir ļoti attīstīts normatīvais regulējums un prakse attiecībā uz konfiscēto līdzekļu (īpaši attiecībā uz organizētajai noziedzībai un mafijas organizācijām piederošajiem īpašumiem) pārvaldīšanu.

Itālijas likums Nr. 109/1996 ievieš instrumentus, lai nodrošinātu arestēto vai konfiscēto līdzekļu pārvaldīšanu un izmantošanu. Šis likums regulē ne vien līdzekļu saglabāšanu un administrēšanu, bet arī to izmantošanu un līdzekļu veidus, kas tiek iedalīti: 1) kustamā manta; 2) nekustamais īpašums; 3) uzņēmumi.

Attiecībā uz līdzekļu tālāku izmantošanu likums Nr. 109/1996 paredz normas attiecībā uz konfiscēto līdzekļu nodošanu, kas izmantojami projektiem sabiedriskajās interesēs, tādiem kā skolu finansēšana, atbalsts jauniem bezdarbniekiem un citiem sociāliem mērķiem.

2010. gadā tika izveidota Nacionālā aģentūra arestēto un konfiscēto organizētās noziedzības līdzekļu pārvaldīšanai un izmantošanai, kura darbojas Iekšlietu ministrijas pārraudzībā un auditoru tiesu kontrolē. Ar likumu Nr. 159/2011 tika paplašināta minētās aģentūras loma. Tās uzdevums ir administrēt un saglabāt visu arestēto un konfiscēto īpašumu, ieskaitot uzņēmumus. Aģentūra arī ir iesaistīta lemšanā par konfiscēto līdzekļu izmantošanu. Likums Nr. 159/2011 noteic, ka konfiscētie līdzekļi, īpaši, nekustamais īpašums – ir jānodod valstij izmantošanai tiesnešu, tiesībaizsardzības iestāžu un sabiedrības aizsardzībai vai sociāliem mērķiem pašvaldībām, provincēm vai reģioniem, kurām īpašums piederēja. Īpašums arī var tikt pārdots, likvidēts (iznīcināts) vai iznomāts.

Pašvaldībai vai reģionam, kurš saņem līdzekļus izmantošanai sociālām vajadzībām, ir jāreģistrē un jāglabā informācija par līdzekļu izmantošanu un jāuzrauga to izmantošana, ja tie tiek nodoti trešajām personām. Vietējās valdības var tieši pārvaldīt līdzekļus vai piešķirt līdzekļus kopienām, brīvprātīgo organizācijām, sociāliem kooperatīviem vai terapeitiskajām kopienām, vai narkomānu ārstēšanai.

Konfiscētās mantas pārvaldīšana sākas pēc tam, kad ir izdots pirmais rīkojums par mantas konfiskāciju un manta tiek nodota aģentūrai. Pēc tam, kad spriedums par konfiskāciju pilnībā stājas spēkā (ar "*Corte di cassazione*" spriedumu), mantu turpina pārvaldīt Aģentūra, taču tā kļūst par valsts īpašumu, kuru pārvalda, un ar kuru rīkojas Aģentūra. 90 dienu laikā (termiņu var pagarināt vēl līdz 90 dienām īpaši sarežģītos gadījumos) Aģentūrai ir jāpieņem konfiscētās mantas nodošanas rīkojums ("*assignment order*").

Nekustamos īpašumus var atstāt valsts īpašumā vai nodot pašvaldībai vai reģiona provincei, kur īpašums atrodas. Ja īpašumu nodod pašvaldībai (*municipality*), tas var tikt izmantots tiesnešu, tiesībaizsardzības iestāžu vai sabiedrības aizsardzības vajadzībām, vai citām valdības vai sabiedrības vajadzībām, kas saistītas ar sabiedrisko iestāžu, nodokļu aģentūru, universitāšu vai kultūras iestāžu aktivitāšu vai nozīmīgu interešu īstenošanu; kā arī tos var izmantot pati Aģentūra ekonomiskiem mērķiem. Vietējās administrācijas (pašvaldības, provinces, reģioni) var saņemt līdzekļus institucionāliem un sociāliem mērķiem, ar to saprotot, ka tās var tieši pārvaldīt vai nodot tos kopienām, ieskaitot jauniešu organizācijām, brīvprātīgo organizācijām, kooperatīviem, terapeitiskajiem un rehabilitācijas centriem narkomāniem, vides aizsardzības organizācijām. Šī manta ir nododama bez maksas, ievērojot caurspīdīguma, atbilstošas publicitātes un vienlīdzīgas attieksmes principus.

Vietējām valdībām arī ir iespēja izmantot mantu peļņas nolūkos, ja tā nevar tikt piešķirta, un ienākumi ir izmantojami tikai sabiedrības vajadzībām; vēl jo vairāk, pārdošana ir ierobežota attiecībā uz biznesa asociācijām, valsts iestādēm un fondiem. Pašvaldībai viena gada laikā ir jānodrošina mantas nodošana; pēc šī perioda Aģentūra atsauc nodošanu un ieceļ Komisāru, kuram ir pilnvaras rīkoties ar mantu.

Izvērtējot saņemto informāciju, secināms, ka ne visās ES dalībvalstīs ir izveidots speciāls Konfiskācijas fonds. Tomēr atsevišķas ES dalībvalstis ir noteikušas konkrētus mērķus, kam izlietojami konfiskācijas rezultātā iegūtie līdzekļi, vai arī paredzējušas proporcionālu konfiscēto līdzekļu sadalījumu starp noziedzības novēršanā un apkarošanā iesaistītajām iestādēm.

**4. Priekšlikumi turpmākai rīcībai**

2014. gada 3. oktobrī un 2016. gada 19. aprīlī Tieslietu ministrijā tika organizēta tikšanās ar Finanšu ministrijas, Korupcijas novēršanas un apkarošanas biroja, Valsts policijas, VID Finanšu policijas, VID Muitas kriminālpārvaldes un Noziedzīgi iegūtu līdzekļu legalizācijas novēršanas dienesta pārstāvjiem, lai pārrunātu iespējas konfiscētos noziedzīgi iegūtos līdzekļus novirzīt konkrētiem mērķiem vai veidot t.s. Konfiskācijas fondu. Iesaistītās institūcijas ir vienojušās, ka Latvijā ir nepieciešams izveidot mehānismu konfiscēto noziedzīgi iegūto finanšu līdzekļu un līdzekļu, kas iegūti noziedzīgi iegūtās mantas realizācijas rezultātā, izmantošanai.

Ievērojot direktīvas prasības, *Moneyval* Komitejas rekomendācijas, kā arī citu valstu pieredzi, sanāksmes dalībnieki ir atzinuši, ka līdzekļi, kas iegūti noziedzīgi iegūtas mantas konfiskācijas rezultātā, jāizmanto tādiem mērķiem kā:

1) līdzekļu atguves dienesta (ARO) kapacitātes stiprināšana (Iekšlietu ministrija);

2) VID Finanšu policijas darbinieku apmācības; citu tiesībsargājošo iestāžu darbinieku apmācības (t.sk. kopīgas apmācības) (Finanšu ministrija, Iekšlietu ministrija, Korupcijas novēršanas un apkarošanas birojs, Latvijas Republikas Prokuratūra);

3) izmeklēšanas iestāžu, Valsts tiesu ekspertīžu biroja materiāltehniskās bāzes pilnveidošana (Finanšu ministrija, Iekšlietu ministrija, Korupcijas novēršanas un apkarošanas birojs, Tieslietu ministrija, Latvijas Republikas Prokuratūra);

4) cietušo aizsardzība (piemēram, sociālās rehabilitācijas un ārstēšanās pakalpojumi cietušajiem, īpaši bērniem, nometnes cietušajiem bērniem) (Labklājības ministrija, Veselības ministrija);

5) citi sociāli mērķi (piemēram, dažādi pasākumi smagi slimiem bērniem, apmaksāta padziļināta sporta, mākslas, mūzikas apguve bērniem no maznodrošinātām ģimenēm u.tml., atbalsts organizācijām, kuras nodarbojas ar narkomānu iekļaušanu sabiedrībā u.tml.) (Labklājības ministrija, Izglītības un zinātnes ministrija);

6) iespējams, noziedzīgi iegūtas mantas labticīgo ieguvēju aizsardzība (saskaņā ar KPL normām noziedzīgi iegūta manta ir atdodama mantas īpašniekam, kurš bija pieteicis mantas zudumu. Tomēr nereti šajos gadījumos ir trešā persona, kura nezināja un nevarēja zināt, ka viņas valdījumā ir nonākusi noziedzīgi iegūta manta).

Arī ES Padomes ziņojuma "Finanšu noziegumi un finanšu izmeklēšana" par Latviju 6.1.4. un 6.1.5. punktā sniegti ieteikumi stiprināt to dienestu kapacitāti, kas guvuši lielākos panākumus līdzekļu atguvē, rīkojot pastāvīgas apmācības, kā arī palielinot ekspertu skaitu, kuriem ir atbilstošas zināšanas finanšu jomā. Turklāt vajadzētu izvērtēt iespējas novirzīt noteiktu procentuālu daļu no konfiscētajiem noziedzīgi iegūtajiem līdzekļiem tiesībaizsardzības iestāžu kapacitātes un tehniskā nodrošinājuma attīstībai.

Papildus piešķirtie līdzekļi būtu izmantojami speciālās operatīvās tehnikas iegādei, transportlīdzekļu iegādei, dažādu analītisko programmatūras produktu iegādei, apmācībām un informatoru atalgošanai.

Tādējādi konfiscētie līdzekļi pamatā būtu novirzāmi Finanšu ministrijai, Iekšlietu ministrijai, Latvijas Republikas Prokuratūrai, Tieslietu ministrijai, Korupcijas novēršanas un apkarošanas birojam un Labklājības ministrijai.

2014. gada 3. oktobra sanāksmes rezultātā tika panākta vienošanās, ka Konfiskācijas fonds Latvijā kā atsevišķa institūcija šobrīd nebūtu veidojama šādu iemeslu dēļ:

- nepieciešami ievērojami valsts budžeta līdzekļi fonda izveidošanai un uzturēšanai;

- šobrīd vēl nav skaidrs, kādi ir reālie ieņēmumi no konfiscētās noziedzīgi iegūtās mantas realizācijas, kas tiek ieskaitīti valsts budžetā, un tādējādi nav skaidrs, vai izmaksas, kas tiks izmantotas fonda uzturēšanai, būs samērīgas ar ieguvumiem, ko Konfiskācijas fonds varētu sniegt;

- nav un nevar būt prognozējami regulāri ieņēmumi Konfiskācijas fondā, kas var apgrūtināt tā darbību.

Atbilstoši Ministru kabineta 2014. gada 10. novembra noteikumiem Nr. 695 "Grozījumi Ministru kabineta 2005. gada 27. decembra noteikumos Nr. 1032 "Noteikumi par budžetu ieņēmumu klasifikāciju", saskaņā ar kuriem kopš 2015. gada 1. janvāra paredzēti jauni budžetu ieņēmumu klasifikācijas kodi, atsevišķi uzskaitot ieņēmumus no konfiscētās noziedzīgi iegūtās mantas realizācijas un saskaņā ar Finanšu ministrijas sniegto informāciju, 2015. gadā valsts budžetā ieņēmumi no konfiscētās noziedzīgi iegūtās mantas realizācijas un konfiscētajiem finanšu līdzekļiem sastāda 1 430 118,23 *euro*. Būtu saprātīgi, ja šie ieņēmumi tiktu novirzīti konkrētiem mērķiem noziedzības mazināšanai, īpaši noziedzīgi iegūtu līdzekļu aprites mazināšanai.

Papildus Valsts sekretāru 2016. gada 25. augusta sanāksmē tika diskutēts par Informatīvo ziņojumu par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai, kā arī par konfiscēto noziedzīgi iegūto līdzekļu izmantošanas administrēšanu, un tika nolemts neatbalstīt priekšlikumu noteikt Finanšu ministriju par atbildīgo institūciju konfiscēto noziedzīgi iegūto līdzekļu izmantošanas administrēšanai. Vienlaikus Tieslietu ministrijai tika uzdots, atbilstoši minētās sanāksmes laikā izteiktajiem viedokļiem, turpināt darbu pie informatīvā ziņojuma izstrādes par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai. Atbilstoši uzdotajam 2016. gada 22. septembrī papildus notika tikšanās ar Finanšu ministrijas un Iekšlietu ministrijas pārstāvjiem, lai pārrunātu un vienotos par zemāk aprakstīto iespējamo tālāko risinājumu.

Lai nodrošinātu vienotu no konfiscēto noziedzīgi iegūto un noziedzības mazināšanai novirzīto līdzekļu atspoguļojumu valsts budžeta likumā un attiecīgu mērķu un plānoto rezultātu un to rezultatīvo rādītāju sasniegšanu, visatbilstošākais risinājums ir Tieslietu ministrijas pamatbudžetā veidot jaunu budžeta programmu (piemēram, "Noziedzīgi iegūto līdzekļu konfiskācijas fonds"). Kā atbildīgā iestāde par jaunās budžeta programmas finansējuma izlietojuma koordinēšanu un uzraudzību jānosaka Tieslietu ministrija. Ministru kabinetam jāpieņem lēmums par šādas programmas veidošanu.

Atbilstošākais risinājums, kā plānot ieņēmums un izdevumus izveidotajā Tieslietu ministrijas budžeta programmā ir, ja attiecīgi valsts budžetam piekritīgie konfiscētie noziedzīgi iegūtie līdzekļi pēc to saņemšanas tiktu sadalīti: daļa ieskaitīta Tieslietu ministrijas jaunajā pamatbudžeta programmā, veidojot finanšu resursus pozīcijā "citi pašu ieņēmumi", un daļa tiktu ieskaitīta valsts budžeta kopējos ieņēmumos. Papildus nepieciešams izstrādāt Ministru kabineta noteikumus, kuros noteiktu priekšlikumu iesniegšanas un finanšu līdzekļu izmantošanas kārtību, mērķus un kritērijus, finanšu līdzekļu sadales apmēru, kā arī kārtību, kādā katra iestāde atskaitās par šo līdzekļu izmantošanu. Nosakot, ka Tieslietu ministrijas budžeta programmā tiek ieskaitīti 50% no valsts budžetā saņemtiem konfiscētajiem noziedzīgi iegūtajiem līdzekļiem, bet ne vairāk kā 2 miljonus *euro* gadā. Tieslietu ministrijas budžeta programmā ieskaitāmo finanšu līdzekļu maksimālais limits noteikts, ņemot vērā, ka šāda naudas summa vidēji gadā sastāda valsts budžeta ieņēmumus no konfiscētās noziedzīgi iegūtās mantas realizācijas un konfiscētajiem finanšu līdzekļiem, un varētu tikt novirzīta sasniedzamā mērķa – ekonomisko noziegumu apkarošanas sasniegšanai, lai īstenotu nepieciešamos pasākumus tiesībaizsardzības iestāžu kapacitātes un tehniskā nodrošinājuma attīstībai. Pastiprinātu uzsvaru uz ekonomisko noziegumu izmeklēšanu un apkarošanu nosaka gan Valsts iestāžu darba plāns ēnu ekonomikas ierobežošanai 2016.- 2020. gadam, gan arī Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2015. gada 14. oktobrī pieņemtajā Latvijas novērtējuma 2. fāzes atbilstības ziņojumā norādītais, ka esošie pasākumi, kas vērsti uz noziedzīgi iegūtu līdzekļu legalizācijas atklāšanu, nav bijuši pietiekami efektīvi, un nav spējuši atklāt liela apjoma noziedzīgi iegūtu līdzekļu legalizāciju. Vienlaikus jānorāda, ka gadījumā, ja palielinātos valsts budžetā ieskaitīto konfiscēto līdzekļu vidējais apmērs, Tieslietu ministrijas budžeta programmā ieskaitāmo līdzekļu maksimālo limitu nepieciešams pārskatīt. Savukārt kārtējā gada valsts budžeta likumprojekta un vidēja termiņa budžeta ietvara likumprojekta sagatavošanas procesā attiecīgās iestādes (Iekšlietu ministrija, Izglītības un zinātnes ministrija, Finanšu ministrija, Korupcijas novēršanas un apkarošanas birojs, Labklājības ministrija, Latvijas Republikas Prokuratūra, Tieslietu ministrija, Veselības ministrija) sniegtu priekšlikumus, kādiem mērķiem un pasākumiem (piemēram, izmeklēšanas iestāžu kapacitātes stiprināšana, cietušo aizsardzība u.c.) šie līdzekļi izmantojami. Attiecīgā informācija konkrētā laika periodā tiktu iesniegta Tieslietu ministrijā, kas minēto informāciju apkopotu un iesniegtu izskatīšanai NNP, ko sasauc Ministru prezidents. Attiecīgi NNP locekļi politiskā līmenī vienotos/izlemtu par saņemto līdzekļu izlietojumu konkrētiem mērķiem un pasākumiem, un to sadali starp iesaistītajām institūcijām. NNP lēmums tiktu virzīts izskatīšanai Ministru kabinetā un atbilstoši pieņemtajiem lēmumiem, līdzekļi no Tieslietu ministrijas jaunās budžeta programmas tiktu pārdalīti (transfertu veidā) uz citām iesaistītajām iestādēm (Iekšlietu ministrija, Izglītības un zinātnes ministrija, Finanšu ministrija, Korupcijas novēršanas un apkarošanas birojs, Labklājības ministrija, Latvijas Republikas Prokuratūra, Tieslietu ministrija, Veselības ministrija), lai attiecīgi noteiktiem mērķiem iestādes varētu šos līdzekļus izlietot. Līdz saimnieciskā gada beigām neizmantotie līdzekļi ("citi pašu ieņēmumi" un "transferti no citiem pašu ieņēmumiem") normatīvajos aktos noteiktā kārtībā būtu pieejami nākamajā saimnieciskajā gadā un to izlietošana turpinātos, turklāt pēc iepriekš aprakstītās shēmas klāt nāktu kārtējā gada ieņēmumi. Lai nodrošinātu minētās sistēmas funkcionēšanu no 2018. gada, Tieslietu ministrijai 2017. gada laikā jāizstrādā attiecīgs normatīvais regulējums.

**Ievērojot minēto, ir izstrādāti šādi priekšlikumi turpmākai rīcībai**:

1. Atbalstīt plānoto mehānismu konfiscēto noziedzīgi iegūto līdzekļu izmantošanai un tā administrēšanai.

2. Tieslietu ministrijai sadarbībā ar Finanšu ministriju, Iekšlietu ministriju, Ģenerālprokuratūru, Korupcijas novēršanas un apkarošanas biroju atbilstoši informatīvajā ziņojumā izklāstītajiem priekšlikumiem 2017. gadā izstrādāt normatīvo regulējumu par Tieslietu ministrijas jaunās valsts pamatbudžeta programmas finansēšanas un lēmumu pieņemšanas kārtību un procesu.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

30.01.2017. 11:00

5369

K.Kalniņa

67036988, Kristiana.Kalnina@tm.gov.lv

1. *Anti-Money Laundering and Combating the Financing of Terrorism. Report on Fourth Assessment Visit: Moneyvall*, 2012, pieejams: <https://www.coe.int/t/dghl/monitoring/moneyval/Evaluations/round4/LTV4_Summ_MONEYVAL(2012)16_en.pdf> [↑](#footnote-ref-1)
2. *Commentary on the United Nations Convention against illicit traffic in narcotic drugs and psyhotropic substances*. 1988., 131.lpp. [↑](#footnote-ref-2)
3. *The need for new EU legislation allowing the assets confiscated from criminal organizations to be used for civil society and in particular for social purposes. European Parliament Directorate General for Internal policies. Policy department C: Citizens’ Rights and Constitutional Affairs*. 2012, pieejams: <http://www.europarl.europa.eu/thinktank/lv/document.html?reference=IPOL-LIBE_NT(2012)462437> [↑](#footnote-ref-3)
4. *Disposal of confiscated assets in the EU memberstates. Laws and practices. University of Palermo (Department of European Studies and International Integration) and Center for the study of democracy*. 2014. pieejams: <http://www.csd.bg/artShow.php?id=17103> [↑](#footnote-ref-4)